余將南歸燕趙諸公子携妓把酒餞別醉中作把酒聽歌行  其二
作者：汪元量
朝代：宋

paragraphs: 我把酒，聽君歌。
美人娟娟花灼灼，月照金樽光綽約。
有酒有歌君亦愁，把酒聽歌君亦樂。
我有鸚鵡杯，君有鸕鷀杓。
一杯一杯復一杯，酒盡還沽共君酌。
我把酒，聽君歌。
天不荒，地不老，人生百年休草草。
對花對酒且高歌，蓋世功名亦枯槁。
滿堂金玉守者誰，萬事何如酒杯好。
君不見巢父許由空洗耳，伯夷叔齊空餓死。
范蠡扁舟挾西子，五湖風浪兼天起。
又不見相如懷璧空歸來，廉頗善飯何壯哉。
謝安携妓入東山，蒼生望望霖雨乾。
把酒勸君飲，請君爲我歌。
燕昭築臺金滿地，郭隗登臺多意氣。
劉琨夢裏起聽雞，班超萬里封侯歸。
君不見浣花溪頭老翁哭，白首爲儒守茅屋。